**Ohje väistötilojen ruokailujärjestelyjä suunnitteleville**

(ohje koskee tiloja, joita ei ole rekisteröity elintarvikevalvonnan valvontakohteiksi)

Väistötilojen ruokailujärjestelyt arvioidaan **aina tapauskohtaisesti**. Lähtökohtana kuitenkin on, että väistötilojen ruokajärjestelyt, niin ruokien kuljetukset, jakelu kuin ruokailukin tulee järjestää mahdollisimman hygieenisesti ja elintarviketurvallisuuteen liittyvät riskit minimoiden riippumatta siitä kuinka pitkäaikaisesta järjestelystä on kyse.

**Järjestelyissä huomioitavia asioita**

* ellei tiloissa ole valmistuskeittiöksi rekisteröityä keittiötä, tulee kaikki ruoka tuoda kohteeseen **tarjoiluvalmiina**
* väistötiloissa tapahtuvalle toiminnalle tulee laatia **omavalvontasuunnitelma,** jossa on kuvattu toiminta ja siihen liittyvien riskien hallinta
* **lämpötilaketju** ei saa katketa missään vaiheessa. Kylmänä säilytettävien elintarvikkeiden säilyttämiseen on varauduttava riittävin kylmälaittein ja kuumien ruokien säilyttäminen kuumana tulee järjestää asianmukaisesti. Lämpötilaketjun katkeamattomuus tulee varmistaa lämpötilamittauksin ketjun kaikissa vaiheissa.
* **astioille** tulee olla riittävästi säilytystilaa**.** Ilman asianmukaista astioiden keräys- ja pesupistettä tulee käyttää kertakäyttöastioita. **Jätehuollon** merkitys kasvaa kertakäyttöastioiden käytön myötä.
* **ruokailuvälineiden ja kuljetuslaatikoiden keräys ja säilytys** on järjestettävä hygieenisesti
* tarjoilutiloille tulee olla **omat siivousvälineet**, jotka voidaan säilyttää ja huoltaa väistötilojen siivousvälinetilassa erillään muiden tilojen siivousvälineistä
* ruokien esille laittajan on pystyttävä pesemään kätensä työn ohessa **käsienpesupisteessä** muualla kuin wc:ssä

**Ilmoitusvelvollisuus**

* Lyhytaikaisista väliaikaistiloista riittää ympäristöterveydenhuoltoon tieto väistötilojen käyttöönotosta ja vapaamuotoinen selvitys toiminnan järjestämisestä.
* Pidempiaikaisista, vähintään 6 kk käytössä olevista järjestelyistä tulee tehdä elintarvikelain 297/2021 10 §:n mukainen ilmoitus ympäristöterveydenhuoltoon. Kohde rekisteröidään ympäristöterveydenhuollon rekisteriin valvontakohteeksi. Tilat ja niissä järjestetty toiminta myös tarkastetaan. Ilmoituksen käsittely ja tarkastukset ovat toiminnanharjoittajalle maksullisia.